कक्राझार , 18 अक्टबर : बड'लेन्ड जनजाति सुरक्षा मन्स ( बि जे एस एम ) नि आफादगिरि आरो समाजारि मावथि जनकलाल बसुमतारिआ नंखाय एस टि सार्टिफिकेट लानानै नैथि खेबनि थाखाय कक्राझार लकसभा बियाबनिफ्राय एमपि जानाय नब कुमार शरनियानि सायाव जेबो राहा लायैनि सायाव जिंगा सिनाय फोरमायदों । शनिबारखालि कक्राझार प्रेस क्लाबाव मोनसे खौरांगिरि मेल हांखायनानै बसुमतारिआ एम पि नब कुमार शरनियानि एस टि सार्टिफिकेटखौ थाबैनो केन्सेल खालामनो एबा बोखारनानै होनो खुंथायनिसिम दाबि खालामो । बिथाङा बुङोदि , आसाम राइज्योनि सिडिउल्ड ट्राइबसआव शरनिया हारिया सोसनजायाखै । नब कुमार शरनियाआ थगायना एसटि हारिनि मोन्थायखौ लानानै लकसभायाव नैथि खेबनि थाखाय एमपिनि मासियाव जिरायनो मोन्दों , नाथाय बेयो संबिजिरारि बेरेखा । बड'लेन्ड जनजाति सुरक्षा मन्सआ शरनियानि हेंथायै गोजौसिन बिजिरसालि आरो गोजौ बिजिरसालियाव गसर थिसनखांबाय , नाथाय शरनियानि नंखाय एसटि सार्टिफिकेट बाहायनानै ट्राइबेलनि मोन्थायखौ सेख'नानै लानायनि सायाव नायबिजिरनायनि थार बिसारखौ दिनैसिम मोनाखै । शरनियानि एसटि सार्टिफिकेट बाहायनायाव राजखान्थियारि खैसार हाबनानै दं । बेनिखायनो बिथांनि नंखाय एस टि सार्टिफिकेट बाहायनायाव थार बिसार खालामनायनि फिन्नायखौ होयाखै । कक्राझार बियाबनिफ्राय एम पि महरै दैथायहरजादोंब्लाबो शरनियाआ दिनैसिमाव नैथि खेब बिबान सामलायदोंब्लाबो ट्राइबेल हारिनि थाखाय जौगाखांनाय आरो अन्सायलु खामानिनि सायाव सानफेराखै । बिथाङा एम पि जाजेन्नायनिफ्रायनो बि टि ए डि हालामआव हारि फारागथि खालामनानै बोखावनाय , गावजों गाव हिंसा - हिंसि , एना - एनि थासारि सोमजिहोनोसो नाजाबोबाय थादों होन्नानै जनकलाल बसुमतारिआ गोख्रों रावजों सोंखारियो । बि जे पि दैदेन्नाय राइज्यो सरकारआ आसामनि मोन 6 हारिनो एस टि होनो थांखि लानायखौ बि जे एस एमनि आफादगिरि जनकलाल बसुमतारिआ गोख्रोङै हेंथा होयो । 
एम पि नब' कमार शरनियानि एस टि सार्टिफिकेट बाहायनायनि सायाव बि जे एस एमनि आफादगिरिआ जिंगा फोरमायदों